Утвърден от Общински съвет - …..

с решение № ……………../ ………………... , на основание

чл. 196, ал. 3 от Закона за предучилищното

и училищно образование.

**а н а л и з**

на потребностите от подкрепа за личностно развитие на децата и учениците в Община Хасково

(по чл. 196, ал. 1 на Закона за предучилищно и училищно образование)

**1. Въведение**

Настоящият анализ се изготви във връзка с влизане в сила на новия закон за предучилищното и училищно образование /ЗПУО/ от 01.08.2016г. и изготвянето на областна стратегия за личностното развитие на децата и учениците. Проучването е извършено с активното участие на представители на всички заинтересовани страни в Общината. Целта е да се отразят тенденциите в Община Хасково в контекста на променящата се социално-икономическа среда в Република България и е съобразен с изискванията на нормативни уредби и ЗПУО.

Детската градина и училището са изправени пред необходимостта  ежедневно да мобилизират усилията си да задържат децата, да ги мотивират за учене, да предоставят социална помощ.

В контекста на новия Закон са включени всички дейности и форми на подпомагане, които да се предлагат на децата и учениците, за да могат да бъдат приобщени, да не прекъсват и да завършат своето образование. Това са дейности и форми, които са основани на ценностите за личностното развитие и приобщаващо образование: подкрепа за личностно развитие, изграждане на позитивен организационен климат, утвърждаване на позитивна дисциплина и развитие на училищна общност. Чрез тези дейности се гарантира да се достигне детето и да бъде подкрепено то в ученето, научаването, участието и разгръщането на неговия потенциал.

Съгласно чл. 176 на *Закона за предучилищното и училищно образование* (ЗПУО) подкрепата за личностно развитие се осигурява на всички деца и ученици в съответствие с индивидуалните им потребности и цели да осигури за децата и учениците подходяща физическа, психологическа и социална среда за развиване на способностите и уменията им.

В съответствие с постановката на чл. 174, ал.1 от ЗПУО осигуряването на подкрепата за личностно развитие на децата и учениците от институциите в системата на предучилищно образование трябва да се осъществява съвместно с държавните и местните органи и структури и доставчици на социални услуги. За разработването на този анализ участие взеха представители на Общинска администрация, Отдел “Закрила на детето“, ЦПЛР- ОУО и Център за кариерно ориентиране, обслужващи звена, училища, НПО“Шанс и закрила“ и др.

Дейности от общата подкрепа за личностно развитие по чл. 178, ал. 1 на ЗПУО, с които не всички училища могат самостоятелно да се справят и изискват общинско координиране са:

* кариерно ориентиране на учениците;
* библиотечно-информационно обслужване;
* грижа за здравето;
* осигуряване на общежитие;
* поощряване с морални и материални награди;
* дейности по превенция на насилието и преодоляване на проблемното поведение;
* ранно оценяване на потребностите и превенция на обучителните затруднения;
* логопедична работа.

Допълнителната подкрепа за личностно развитие по чл. 187 от ЗПУОе насочена към деца и ученици със специални образователни потребности (СОП), в риск, с изявени дарби, с хронични заболявания. Дейности, които не могат да се извършат самостоятелно от всяко училище, а изискват координирана общинска политика са:

* психо-социална рехабилитация, рехабилитация на слуха и говора, зрителна рехабилитация, рехабилитация на комуникативните нарушения и при физически увреждания;
* осигуряване на достъпна архитектурна, обща и специализирана подкрепяща среда, технически средства, специализирано оборудване, дидактически материали, методики и специалисти;
* предоставяне на обучение по специалните учебни предмети за учениците със сензорни увреждания;
* ресурсно подпомагане;

**2. Състояние и предизвикателства.**

**2.1. Обща картина на образователната системa в община Хасково. Тенденции. Общинска мрежа от детски градини, училища и обслужващи звена.**

***2.1.1. Демографско състояние.***

|  |  |  |  |  |  |
| --- | --- | --- | --- | --- | --- |
| ***ЖИВОРОДЕНИ В ПЕРИОД 2003-2018г.*** | | |  | |  |
|  | ХАСКОВО | | | |  |
|  | БРОЙ | | | |  |
|  | ОБЩО | Момчета | | Mомичета |  |
| **2003** | 834 | 417 | | 417 |  |
| **2004** | 957 | 470 | | 487 |  |
| **2005** | 923 | 500 | | 423 |  |
| **2006** | 950 | 484 | | 466 |  |
| **2007** | 926 | 506 | | 420 |  |
| **2008** | 903 | 478 | | 425 |  |
| **2009** | 997 | 482 | | 515 |  |
| **2010** | 967 | 468 | | 499 |  |
| **2011** | 905 | 472 | | 433 |  |
| **2012** | 858 | 423 | | 435 |  |
| **2013** | 841 | 455 | | 386 |  |
| **2014** | 819 | 416 | | 403 |  |
| **2015** | 823 | 407 | | 416 |  |
| **2016** | 767 | 402 | | 365 |  |
| **2017** | 802 | 418 | | 384 |  |
| **2018** | 675 | 338 | | 337 |  |
|  |  |  | |  |  |

***СМЪРТНОСТ ЗА ПЕРИОДА 2003-2018г.***

|  |  |  |  |  |
| --- | --- | --- | --- | --- |
|  | |  |  |  |
|  | ***Хасково*** | ***Хасково*** | ***Хасково*** |  |
|  | ***Брой*** | ***Брой*** | ***Брой*** |  |
|  | ***Общо*** | ***Мъже*** | ***Жени*** |  |
| ***2003*** | ***1234*** | ***636*** | ***598*** |  |
| ***2004*** | ***1303*** | ***694*** | ***609*** |  |
| ***2005*** | ***1289*** | ***688*** | ***601*** |  |
| ***2006*** | ***1246*** | ***717*** | ***529*** |  |
| ***2007*** | ***1263*** | ***636*** | ***627*** |  |
| ***2008*** | ***1245*** | ***654*** | ***591*** |  |
| ***2009*** | ***1196*** | ***612*** | ***584*** |  |
| ***2010*** | ***1200*** | ***595*** | ***605*** |  |
| ***2011*** | ***1176*** | ***637*** | ***539*** |  |
| ***2012*** | ***1159*** | ***592*** | ***567*** |  |
| ***2013*** | ***1187*** | ***623*** | ***564*** |  |
| ***2014*** | ***1321*** | ***668*** | ***653*** |  |
| ***2015*** | ***1274*** | ***668*** | ***606*** |  |
| ***2016*** | ***1295*** | ***673*** | ***662*** |  |
| ***2017*** | ***1262*** | ***663*** | ***599*** |  |
| ***2018*** | ***1265*** | ***660*** | ***605*** |  |
|  |  |  |  |  |

***Данните за население, раждаемост и смъртност са от информационна система „Инфостат“.***

По анонимизирани данни в съответствие с чл. 25 от Закона за статистиката населението в Община Хасково по етническа принадлежност към 01.02.2011г. е както следва:

* Турско население – 16 890 жители.
* Ромско население – 3 859 жители.
* Друго население – 460 жители.

***2.1.2 Детски градини.***

Основната функция на детската градина е тя да бъде благоприятна среда, в която да се откриват, насочват и развиват способностите на детето и да се изграждат уменията му за живота. Като първо звено в образователната система детските градини в Община Хасково са доказали своята функционалност.

В началото на учебната 2019/2020 година  ДГ на територията на Община Хасково посещават 2958 деца, с 93 по-малко от учебната 2018/2019г. и с 79 деца по-малко от 2017/2018 учебна година. Децата в яслени групи са 438 бр., които са с 44 по-малко от предходната година, през която са били 482 деца. През тази учебна година децата получаващи подкрепа от логопед са 131 бр.

Създадена е добра организация за стартиране на новата учебна година: обновена материална база и учебна среда; познавателни книжки, учебници и помагала, учебна документация; целодневна организация на учебния ден; хранене, медицински грижи.

Демографската характеристика на община Хасково следва тенденциите на намаляване броя на населението, характерни както за областта, така и за страната в резултат на намаляване броя на родените деца и интензивната емиграция на младите хора в активна възраст.

Образованието е един от основните приоритети на Община Хасково. Изпълнявайки своите правомощия и отговорности общината координира изпълнението на приема на децата, финансирането, ремонтиране и поддържане на сграден фонд, обогатяване на материална база.

Приоритети:

* Осигуряване на безопасни условия за обучение и възпитание в детската градина.
* Създаване на условия за развиващо обучение, което да осигурява изява на детските способности и дарования.
* Равен шанс и достъп до образование.

За здравето на децата в детските градини се грижат 104 медицински специалисти в 43 здравни кабинета, които са ремонтирани, обзаведени с медицински мебели и инструменти, осигурени с медикаменти и превързочни материали.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Брой деца** | | | | | | | | **Брой персонал** | | |
|  | **ДЕТСКИ ГРАДИНИ** | **Яслени групи** | | **3-4 годишни** | | **5-6 годишни** | | **Общ бр.** | **От тях:**  **бр. деца**  **със СОП** | **Педагогически специалисти** | | **Непедагогически** |
| **№** |  | **Общо** | **От тях:**  **със СОП** | **Общо** | **От тях:**  **със СОП** | **Общо** | **От тях:**  **със СОП** | **деца** | **Учители** | **Други**  **(по чл. 211,ал.2 от ЗПУО)** |  |
| 1 | Ян Бибиян | 37 | 0 | 97 | 1 | 82 | 7 | 216 | 8 | 19 |  | 16,5 |
| 3 | Зорница | 50 | 0 | 108 | 0 | 117 | 1 | 275 | 1 | 20 |  | 21 |
| 11 | Елхица | 20 | 0 | 109 | 1 | 112 | 0 | 241 | 1 | 21 |  | 18.5 |
| 15 | Слънце | 42 | 0 | 110 | 2 | 108 | 6 | 260 | 8 | 22 |  | 18 |
| 16 | Славейче | 39 | 0 | 107 | 4 | 100 | 5 | 246 | 9 | 20 |  | 19 |
| 17 | Иглика | 45 | 0 | 78 | 1 | 100 | 0 | 223 | 1 | 19 |  | 19 |
| 18 | 8-ми март | 53 | 0 | 101 | 1 | 111 | 3 | 265 | 4 | 20 |  | 21 |
| 19 | Щурче | 33 | 0 | 109 | 3 | 84 | 2 | 226 | 5 | 18 |  | 18 |
| 20 | Весели очички | 39 | 0 | 120 | 0 | 109 | 0 | 268 | 0 | 20 |  | 19.5 |
| 21 | Вихрогонче | 14 | 0 | 191 | 3 | 146 | 9 | 351 | 12 | 29 |  | 37 |
| 22 | Звънче | 66 | 0 | 118 | 4 | 114 | 3 | 298 | 7 | 23 |  | 22 |
|  | ДГИ | 0 | 0 | 31 | 0 | 58 | 0 | 89 | 0 | 10 |  | 7 |
|  | Общо:12 | 438 | 0 | 1279 | 20 | 1241 | 36 | 2958 | 56 | 241 |  | 236.5 |

***2.1.3 Училища.***

За учебната 2019-2020 година в община Хасково функционират 27 училища, в които се обучават общо 10467 ученици разпределени в следната училищна мрежа:

* **Общински училища** - 22 бр., за които Община Хасково има пряка отговорност за осигуряване на инфраструктура, материална база и финансова издръжка.

–начално училище /1 бр./ общо ученици –221;

–основни училища /14 бр./ общо ученици – 4383;

–средни училища /2 бр./ общо ученици – 1309;

–гимназии /2 профилирани; 2 професионални /общо ученици – 2517;

– спортно училище /1 бр./ общо ученици – 196.

* **Държавни училища** – 5 бр.;
* Професионални гимназии /4 бр./общо ученици – 1758;
* Център за специална образователна подкрепа /ЦСОП/ - /1 бр./ общо ученици – 83.

От 2008г. всички училища прилагат система на делегиран бюджет, което дава повече възможности на директорите да ръководят учебния процес, стопанисването на сградите и материалната база. Общината подпомага директорите за ефективното и целесъобразно разходване на средствата като дава насоки, консултира и контролира ефективността.

В детските градини и училищата обучението на децата и учениците със специални образователни потребности се подпомага от ресурсен учител съобразно потребностите им. Броят на ресурсните учители се определя от броя на децата и учениците със СОП, от вида на подкрепата и от броя часове за ресурсно подпомагане.

Работата с децата и учениците със специални образователни потребности се организира в училищата и детските градини - там където са в тяхната образователна среда.

Досегашната работа и натрупаният опит при провеждането на цялостния образователно-възпитателен процес показва и някои проблеми в обучението на децата и учениците със СОП, които трябва да се преодолеят, за да бъде подкрепата на личностното им развитие по ефективна:

* Все още не се отчитат в достатъчна степен индивидуалните особености на всяко дете и насочването на конкретен специалист за неговата интеграция и специална подготовка;
* Недостатъчен брой обучени учители;
* Необходимост от психолог в ежедневната работа с децата;
* В условията на многобройните групи, в които се интегрират децата със СОП е затруднена индивидуалната работа, особено в случаите, когато детето е с множество тежки увреждания;
* Целодневният престой на децата с тежки увреждания е предизвикателство за тях и останалите;

**Всички училища и гимназии работят по европейски и национални програми и проекти на МОН и МЗХ:**

НП „Ученически олимпиади и състезания“ съгласно Приложение № 2;

НП „Осигуряване на съвременна образователна среда“ Модул „Подкрепа на целодневното обучение на учениците“ за начален етап;

Модул „Културните институции като образователна среда;

Модул „Осигуряване на съвременна специализирана среда в центровете за специална образователна подкрепа чрез модернизиране на материалната база за предоставяне на подкрепа за личностно развитие на децата и учениците“;

НП „Осигуряване на съвременна образователна среда“ Модул „Подобряване на условията за експериментална работа“, Дейност 2 „Подобряване на условията за работа по природни науки в профилираната подготовка;

НП „Заедно в грижата за ученика“;

НП „Успяваме заедно“;

НП „ИКТ в системата на предучилищно и училищното образование”. Модул „Интерактивни дисплей; Модул „Изграждане/доизграждане на безжични WiFi мрежи в училищата; Модул „Персонални компютри с монитори, преносими компютри и таблети“ Модул „Електронен дневник“ Модул „Интернет свързаност“;

НП „Заедно за всяко дете“ Модул 1 „Екипи за обхват“;

НП „Оптимизиране на вътрешната структура на персонала“;

НП „ Създаване на достъпна архитектурна среда и сигурност в училище“ Модул 1 „Създаване на достъпна архитектурна среда“ Модул 2 „Сигурност в училище“;

НП „Без свободен час”;

НП „ИТ бизнесът преподава“ Модул 3 „Учители в ИТ фирми“;

НП „Иновации в действие“;

Програма на МЗХ – схема на ЕС „Училищен плод”.

Националната образователна кампания на КНСБ „Моето първо работно място“.

Проект за предоставяне на средства за подпомагане на ФВС по реда на ПМС №129.

Проект „Умна класна стая“.

Проект „Часът на ИВИ И ЕНЧО ” на EVN.

„Ателие за толерантни и равнопоставени отношения“.

Проект „Активно приобщаване в системата на предучилищното образование“;

Проект „Ученически практики“;

Проект „Квалификация за професионалното развитие на педагогическите специалисти“;

Проект „Подкрепа за успех“;

Проекти за образователна мобилност на гражданите по програмите на „Еразъм +“;

Проект ОП „Региони в растеж“.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **УЧИЛИЩА** | **Финансиране** | **Брой ученици** | | | | | | | **Брой персонал** | | | | |
|  |  | **дневна форма на**  **обучение** | **Задочна форма на**  **обучение** | **Самостоятелна**  **форма на обучение** | **Индивидуална**  **форма на обучение** | **Комбинирана**  **форма на обучение** |  |  | **Педагогически специалисти** | | **Непедагогичес**  **ки** | **Общо** | |
| **общо** | **т.ч. със СОП** | **Учители** | **В т.ч други**  **(по чл. 211,ал.2 от ЗПУО)** | **Персонал** | **Пперсонал** |  |
| НУ „Георги Сава Раковски“ Хасково | общинско | 221 | 0 | 0 | 0 | 0 | 221 | 0 | 22 | 0.5 | 9 | 31.5 |  |
| ОУ „Любен Каравелов“ Хасково | общинско | 321 | 0 | 0 | 1 | 0 | 322 | 2 | 29 | 3 | 7 | 39 |  |
| ОУ „Св. Св. Кирил и Методий“ Хасково | общинско | 140 | 0 | 0 | 0 | 0 | 140 | 6 | 19 | 0 | 5 | 24 |  |
| ОУ „Шандор Петьофи“ Хасково | общинско | 373 | 0 | 0 | 0 | 0 | 373 | 8 | 37 | 1.98 | 9 | 47.98 |  |
| ОУ „Св. Климент Охридски“ Хасково | общинско | 621 | 0 | 0 | 0 | 0 | 621 | 11 | 43.5 | 0 | 13 | 56.5 |  |
| ОУ „Н. Й. Вапцаров“ Хасково | общинско | 288 | 0 | 0 | 1 | 0 | 289 | 2 | 25 | 0 | 10.5 | 35.5 |  |
| ОУ „Св. Иван Рилски“ Хасково | общинско | 1046 | 0 | 0 | 0 | 0 | 1046 | 8 | 80 | 0 | 16 | 96 |  |
| ОУ „Христо Смирненски“ Хасково | общинско | 828 | 0 | 0 | 0 | 0 | 828 | 16 | 71.5 | 0 | 19.5 | 91 |  |
| ОУ „Христо Ботев“ с. Динево | общинско | 57 | 0 | 3 | 0 | 0 | 60 | 0 | 10 | 0 | 2.5 | 12.5 |  |
| ОУ „Любен Каравелов“ с. Узунджово | общинско | 219 | 0 | 10 | 0 | 0 | 229 | 0 | 27 | 0 | 9 | 36 |  |
| ОУ „Христо Ботев“ с.Долно Големанци | общинско | 61 | 0 | 7 | 0 | 0 | 68 | 1 | 9 | 0 | 4.2 | 13.2 |  |
| ОУ „Христо Ботев“ с. Войводово“ | общинско | 76 | 0 | 3 | 0 | 0 | 79 | 5 | 12 | 0 | 4.5 | 16.5 |  |
| ОУ „Св. Св. Кирил и Методий“ с. Конуш | общинско | 105 | 0 | 0 | 0 | 0 | 105 | 6 | 16 | 0 | 6.7 | 22.7 |  |
| ОУ „Васил Левски“ с. Книжовник | общинско | 100 | 0 | 8 | 0 | 0 | 108 | 0 | 13 | 0.5 | 5.5 | 19 |  |
| ОУ „Св. Св. Кирил и Методий“ с. Малево | общинско | 115 | 0 | 0 | 0 | 0 | 115 | 11 | 17 | 0 | 5 | 22 |  |
| СУ „Васил Левски“ Хасково | общинско | 694 | 0 | 9 | 0 | 0 | 703 | 21 | 68 | 0 | 16 | 84 |  |
| СУ „Св. Паисий Хилендарски“ | общинско | 596 | 0 | 10 | 0 | 0 | 606 | 34 | 59 | 4 | 14 | 77 |  |
| ПМГ „Акад.Б.Петканчин“ | общинско | 716 | 0 | 5 | 0 | 0 | 721 | 0 | 50.5 | 0 | 12.5 | 63 |  |
| ГПЧЕ „П-р. д-р. А. Златаров“ | общинско | 897 | 0 | 1 | 0 | 0 | 898 | 0 | 63.5 | 0 | 20.5 | 84 |  |
| ПГДС „Цар Иван Асен II” | общинско | 600 | 0 | 11 | 0 | 0 | 611 | 0 | 56 | 0 | 22 | 78 |  |
| ПГТАТ „Н. Й. Вапцаров“ | общинско | 248 | 0 | 39 | 0 | 0 | 287 | 0 | 31 | 0 | 10 | 41 |  |
| СУ „Стефан Караджа“ | общинско | 193 | 0 | 3 | 0 | 0 | 196 | 0 | 26 | 2.79 | 7 | 35.79 |  |
| ПГТ „Александър Паскалев“ | държавно | 470 | 0 | 26 | 0 | 0 | 496 | 10 | 44 | 2 | 11 | 55 |  |
| ФСГ „Атанас Буров“ | държавно | 639 | 0 | 7 | 0 | 0 | 646 | 0 | 53 | 1 | 13 | 66 |  |
| ПГЛП „Райна Княгиня“ | държавно | 183 | 40 | 40 | 0 | 0 | 263 | 0 | 24 | 2 | 9 | 33 |  |
| ПГМЕТ „Стойчо и Кица Марчева“ | държавно | 296 | 0 | 57 | 0 | 0 | 353 | 0 | 29.75 | 1.5 | 9.625 | 39.375 |  |
| ЦСОП“ Д-р Петър Берон“ | държавно | 80 | 0 | 0 | 3 | 0 | 83 | 83 | 20 | 4 | 8 | 28 |  |
| ОБЩО: |  | **10183** | **40** | **239** | **5** | **0** | **10467** | **224** | **955.75** | **23.27** | **279.025** | **1219.545** |  |

**ОТНОСНО: Възможностите на предлаганото от ЦСОП „Д-р П. Берон” гр. Хасково обучение и подкрепа за личностно развитие на ученици с интелектуална недостатъчност, разстройства от аутистичния спектър и множество увреждания.**

През 2017г. ПУИ „Д-р П. Берон” гр. Хасково от специално училище за деца с умствена изостаналост и множество увреждания е преобразувано в Център за специална образователна подкрепа. Учениците са записани в общообразователни, професионални или профилирани паралелки в общообразователни училища и се обучават в изнесени паралелки в Центъра. Дейността на ЦСОП е насочена към обучение и предоставяне на допълнителна подкрепа на учениците със специални потребности, както и към корекция и компенсация на дефицитите според различния диапазон и степен на заболяванията им. Основните цели в работата на екипа на училището е създаването на подкрепяща среда, спокойна атмосфера и разнообразие от дейности и видове терапии, съобразени със специфичните особености на учениците с множество увреждания. За целта в ЦСОП са обособени класни стаи и терапевтични кабинети – психолог, логопед, рехабилитация, мека стая, сензорна стая, „Монтесори“ среда, арттерапия, цветарство, оборудвани със съвременни технологии и уреди, в които квалифицирани специалисти работят за преодоляването на дефицитите им. ЦСОП може да предлага и допълнителна подкрепа на ученици от общообразователни училища, които не са ученици на ЦСОП, но могат да бъдат включени в групите на терапевтите.

В ЦСОП е утвърден Координиращ екип, който съвместно с Екипа за личностно развитие от съответното училище, на съвместно заседание изготвят за всеки ученик индивидуален учебен план, план за подкрепа и индивидуални учебни програми по предмети от индивидуалния учебен план, както и индивидуални терапевтични програми за съответния терапевт. В края на учебната година двата екипа на свое заседание определят достигнатите компетентности на всяко дете и се поставя качествена оценка. На базата на протоколите на двата екипа, директорът на ЦСОП в свои доклади предлага на директора на съответното училище, в което е записан ученикът, да бъде издадено удостоверение за завършен клас.

През учебната 2019/2020 г. в ЦСОП „Д-р П. Берон” гр. Хасково се обучават 83 ученици с интелектуална недостатъчност и множество увреждания. От тях общо 29 ученици се обучават в изнесени към ЦСОП паралелки в ДЦ „Марина” гр. Хасково и ДЦ гр. Димитровград.

Учениците, завършили 7- ми клас продължават образованието си в професионална паралелка по професия „шивач” или в профилирани паралелки. Учениците, завършили 10-ти клас могат да продължат в 11-ти клас.

Общият брой на педагогическите специалисти е 21.

От тях:

1. Директор – 1
2. ЗДУД - 1
3. Учители – 12
4. Учители в ЦДО - 2
5. Психолог – 1
6. Логопед - 1
7. Социален педагог – 1
8. Рехабилитатор – 1
9. Арттерапевт – 1

За занятията в кабинета „Монтесори“ среда са обучени 10 учители притежаващи сертификати за Монтесори терапевти на деца със СОП.

***2.1.4. Центрове за подкрепа на личностното развитие и извънучилищни учреждения.***

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **ИЗВЪНУЧИЛИЩНИ УЧРЕЖДЕНИЯ И ЦЕНТРОВЕ** | **финансиране** | **Брой ученици** | | | | | | **Брой персонал** | | | |
| **постоянни групи** | **временни групи** | **индивидуално обучение** | **общо** | **в т. ч.**  **със**  **СОП** | **Учен ици в риск** | **Педагогически специалисти** | | **Непедаго**  **гически**  **персонал** | **общо** |
| **учители** | **други**  **(по чл. 211,ал.2**  **от ЗПУО)** |
| ЦПЛР - Обединени ученически общежития и център за кариерно развитие | Общинско | 346 | - | - | 346 | - | - | 16 | - | 18 | 34 |
| ОП “Младежки център“ | Общинско | 539  деца |  |  | 539 | - | - |  | 11  специа  листи | 10 | 21 по щатно  +2 гражд.  д-р  **23 общо** |
| ПИЦНВ към ОП „Младежки център“ | Държавно | 10 |  |  |  |  |  |  |  | 7 | 7 по щатно |

***2.1.4.1. Регионален център за подкрепа на процеса на приобщаващото образование - Хасково***

**I. Материална база:**

Регионален център се намира в сградата на ЦСОП „Проф. д-р Петър Берон” гр. Хасково със самостоятелен западен вход на третия етаж с адрес гр.Хасково, ул. „Иглика” №14 ет.3.

Регионален център - Хасково разполага със стълбищен подемник, спечелен по проект, чрез който превръща помещенията на 3-я етаж в достъпно място за децата с физически увреждания и инвалидни колички.

В административната сграда на Регионален център - Хасково са обособени следните кабинети и зали:

**\*Кабинет по Монтесори терапия и Ерготерапия**

**-**Специализиран кабинет за работа, който се посещава от 25 деца и ученици със специални образователни потребности в извънучебно време, придружавани от родител по определен график, в зависимост от потребностите и възможностите на децата.

-Кът за подпомагане на обучението на децата и учениците с изготвен план за подкрепа: интерактивна дъска, Биофидбек, Монтесори шкаф, дидактически материали и обучителни пособия /образователни игри, пъзели, детска литература/.

-Кът за деца с нарушено зрение, оборудван с увеличителни лупи, брайлова машина, комплект бели бастуни, компютър с говореща програма, използвани в процеса на работа със зрително затруднени ученици.

-Кът за деца с увреждане на слуха: наличие на FM системи и слухови апарати за изолиране на допълнителните шумове и звукове

**\*Зала за Сензорна терапия**

-Кът за сензорна терапия: водно легло, светещо небе, светлоотразителни снопове, музикално-релаксиращи уредби, уреди за ароматерапия, воден кът с кула, прожектор с филтър и огледална сфера, електронна картина “Морско дъно”.

-Забавен детски кът: стена за катерене, тунел-гъсеница, пластмасова къщичка, стена-пъзел.

-Кът за фина моторика и тактил: сух басейн, тапицирана пързалка, люлка.

**\*Зала за Рехабилитация**

-Мини фитнес зала: уреди за рехабилитация /пътека, лежанка, велоелгометри, топки, шведска стена, масажен стол, кушетка за масажи/ стълба за рехабилитация.

**\*Заседателна зала**

-Провеждането на Педагогически съвети, обучения, конференции и форуми;

-Кът за съхранение на личните досиета на децата и учениците със специални образователни потребности от област Хасково;

-Компютърен кът с компютри и принтери за нуждите на педагогическите специалисти;

-Информационен кът относно административни справки и уточнения;

-Работно място на Регионалния екип към РЦПППО.

**\*Административни кабинети**

-директор, заместник - директор, счетоводство.

\***Стена на новаторството**

-Издания на Методическите обединения, относно иновативни методи на работа с деца и ученици със специални образователни потребности.

-Специализирана литература относно методическата подкрепа при работата на логопеди, психолози и ресурсни учители.

**\*Стена на спорта**

-Награди, грамоти и медали от Спешъл Олимпикс и други спортни мероприятия.

\***Кът за арттерапия**: стативи, бои, платна, гипсови фигурки и други.

**\*Кът за куклен театър**: параван, кукли и декори.

**\*Музикален кът**: музикален стол, музикален камертон, музикален шкаф и музикални инструменти.

**II. Дейности:**

В сградата на Регионалния център се извършват следните дейности:

\*организационно и методическо подпомагане;

\*дейности свързани с квалификацията на педагогическите специалисти;

\*дейности, свързани с провеждането на държавната политика за подкрепа на процеса на приобщаващото образование /Регионален екип за подкрепа за личностно развитие на децата и учениците със специални образователни потребности; краткосрочна допълнителна подкрепа и други дейности/;

\*Монтесьори терапия;

\*Ерготерапия;

\*Арттерапия;

**III.Кадрова осигуреност:**

Дейностите, извършвани от Регионален център се обезпечават от:

\* ресурсни учители- 2 бр.

\* Регионален екип за подкрепа за личностно развитие на децата и учениците със специални образователни потребности, състоящ се от 8 специалисти на Регионалния център: логопеди - 2 бр., психолози- 2 бр., ресурсни учители- 3 бр., учител на деца с нарушено зрение- 1 бр.; Ръководител на екип- представител на РУО- Хасково- 1 бр.; специален педагог- представител на ЦСОП „Д-р Петър Берон“, Хасково- 1 бр.; представител на отдел „Закрила на детето“- 1 бр.

***2.1.4.2. ОП „Младежки център “ – Хасково*** е общинско предприятие за извънкласни дейности и неформално образование за деца и младежи, създадено с решение на Общински съвет. Дейността му е насочена към развитие на децата в областта на науката, културата, изкуството и доброволчеството, тяхното гражданско възпитание и личностна изява чрез стимулиране на творческите им възможности. Центърът е предпочитано място за алтернативна заетост на децата в борбата срещу негативните влияния в обществото, младите хора могат да намерят своето място, да им се предостави възможност да общуват, да обменят идеи и да се развиват.

Предоставяни услуги:

В Младежкия център децата и подрастващите могат да открият и развият своите умения и таланти в различни формации:

* Детски танцов ансамбъл “Южняче“ – 142 деца.
* Детски хор „Орфей“ – 59 деца.
* Детска вокална група “Орфейче“ – 12 деца.
* Астрономическа обсерватория – 23 деца.
* Театрална школа – 20 деца.
* Школа по етнография – 79 деца.
* Балетна школа „ Алегро“ – 75 деца.
* Музикална школа по пиано, синтезатор и ударни инструменти – 17 деца.
* Школа по класическа китара – 42 деца.
* Школа по изобразително изкуство – 25 деца.
* Мажоретен състав – 45 деца .
* Младежки дейности.

***2.1.4.3. Център за подкрепа за личностно развитие – ОУО и Център за кариерно ориентиране***

В град Хасково **Обединени ученически общежития** като самостоятелна институция, а не ученическо общежитие към училище, съществува от 01.09.1976г. Вече 44 години общежитието, което от 2016г. прибави към името си и наименованието Център за подкрепа за личностно развитие, е притегателен център за децата от цялата област.

В Обединени ученически общежития в момента живеят 348 деца от всички училища в града ни, педагогическият колектив се състои от директор, заместник – директор, 14 възпитатели и кариерни консултанти.

Общежитието като самостоятелно ученическо общежитие е най-голямото по брой ученици и много добра материална база в страната. Като такова то е и член на Националното сдружение на самостоятелните ученически общежития, които са 26 на брой в цялата страна. Зелените му тревни и цветни паркови площи за отмора му донесоха преди 9 години и наградата на МОСВ за най-добро ландшафтно оформление на училищен двор.

**І. Дейности:**

ЦПЛР - Обединени ученически общежития /ОУО/ са предназначени да задоволяват жилищните потребности на учениците от училищата в Хасково, създавайки условия за продължаване на училищния процес в извънучилищни условия, осъществяване на пълноценен отдих и полезно осмисляне на свободното време, както и обща и допълнителна подкрепа за личностно развитие на учениците чрез организиране на дейности за развитие на техните индивидуални способности и дарования. Учениците живеят в два осем етажни блока.

Дейностите свързани с възпитанието и развитието на учениците са в следните основни направления:

**1. дейности по самоподготовка** – те включват дейности за:

- усвояване на различни начини и методи за по-лесно разбиране на учебния материал и рационално учене;

- консултации по различни учебни предмети и оказване на учебна помощ от възпитателите;

- подготовка за домашни задания;

- подготовка за контролни и класни работи;

- изпълнение на допълнителни задачи и упражнения свързани с общообразователния учебен процес;

- формиране на умения за самостоятелно планиране и организиране на учебната самоподготовка;

**2**. **занимания по интереси** – те се организират в зависимост от желанията на учениците като предварително се проучват техните интереси. Те не са свързани с учебния процес и са в различни области, интересуващи децата.

Съдържанието на тези занимания по интереси се вписва в индивидуалните планове на всеки възпитател и в дневника за провеждане на тази дейност.

В началото на учебната година се прави анкета сред учениците, като по този начин се проучват техните желания. Тази учебна година /2019-2020/ в общежитието има създадени и активно работят четири клуба:

* клуб по народни танци;
* вокална група /вокално-танцова формация ”Приятели”/;
* клуб по приложно изкуство;
* младежки клуб „Зелени хоризонти”, който се занимава с екологичното, здравно и патриотично възпитание на нашите ученици.

Деца от различни етноси се включват с желание и в организираните дейности на клубовете /макар и броят на желаещите да намаля с всяка изминала година/ и в разнообразните мероприятия, организирани от възпитателите в общежитието и реализирани съвместно с учениците.

**3**. **дейности по организиран отдих и физическа активност** - те включват организиране и провеждане на отдих и спорт за учениците, за създаване на здравословни навици и осъществяване на преход към самоподготовката на учебния материал.

Дейностите се организират от възпитателите и се провеждат на места, определени за спорт и отдих след съгласуване с ръководството на общежитието и с информирано съгласие на родителите /ако са извън населеното място/. Осъществяват се вътрешни спортни състезания и игри, шах-турнир, посещения на ледената пързалка /в зимния сезон/, посещения на футболни мачове и други спортни изяви. ЦПЛР разполага също с оборудвана фитнес зала за нуждите на учениците.

**4**. **дейности за социално, гражданско и здравно образование и възпитание**

Те включват отбелязването на традиционни празници и обичаи; запознаване и съхраняване на родовата памет и ценности;

запознаване с културата на всички етноси, живеещи в общежитието под надслов ”Опознаване на различния като начин да го приемеш”;

включване при възможност в събитията от културния календар на община Хасково.

През тази учебна година младежкия клуб към ЦПЛР „Зелени хоризонти” спечели участие в първи кръг на Националния ученически конкурс „Здравето е навсякъде около нас”, като целта на участието в този проект /той се провежда в два кръга/ е в свободното от училище време, чрез различни тематични дейности за здравно възпитание, здравословно хранене и двигателна активност, да се засили информираността на учениците за мерките и начините за запазване и подобряване на здравето.

Участието не е съпроводено с финансиране и ръководството сами със своя опит, квалификация и знания организира срещите, тематичните занятия, разговорите с компетентни в различните области специалисти.

Желанията на децата са да пътуват и повече да бъдат извън занималните, извън класните стаи и кабинети.

**5. дейности по превенция на насилието и преодоляване на проблемното поведение:**

* тренинги и обучения на възпитателите за повишаване квалификацията и уменията им за работа с деца и родители;
* съвместна работа с родители, учители и институции;
* дейности по превенция на тютюнопушенето,употребата на алкохол и наркотични вещества.

По всички тези дейности има създадена комисия от възпитатели за превенция на негативните прояви в ОУО, работи добре и при необходимост със служители от детска педагогическа стая, с общинския център за превенция на наркотичните вещества, с БЧК и РИОСВ.

Но работата с деца с различен мироглед и социален статус, с различно семейно положение и далеч от родители, повечето работещи в чужбина налага понякога и срещи с психолог.

**ІІ. Основни групи за работа:**

* Постоянно действащи групи през цялата година – това са групите /14 на брой/ с които работят възпитателите, като конкретните им планове с всички предвидени за годината занятия и дейности се вписват в определените за това дневници за работа с учениците.
* Временно действащи през учебната година – в тях се обучават и занимават децата от клубовете и заниманията по интереси.

**ІІІ. Ученици:**

В общежитието се настаняват /без изискване за доход на родителя/ ученици от цялата област и от всички училища в града ни. Преобладаващи са тези, които идват от малки населени места в близост до областния град, както и от близките градове - Харманли, Любимец, Свиленград, Симеоновград.

Учениците са на възраст от 5 до 12 клас, като тези в 5 клас са предимно от спортно училище „Ст.Караджа” /36 ученика от спортно училище/. Към 14.02.2020г. в общежитието са настанени 348 деца. Те са настанени в двата блока на общежитието, като във втори блок и първи блок до четвърти етаж вкл. всички стаи са оборудвани със самостоятелни санитарни възли, отоплението е на газ, а ЦПЛР разполага със слънчеви колектори на покривите осигуряващи непрекъснат достъп до топла вода за учениците. Децата ползват безплатен интернет и всички тези много добри материални условия, близостта до автогара, големи вериги от магазини и център ги карат да предпочитат общежитието като техен втори дом по време на обучението им в Хасково.

**Заключение:**

Обединени ученически общежития са място в което живеят деца активни, отворени към света и неговите новости с всички емоционални състояния през които минават децата във възрастта на порастването.

Педагогическият колектив участва със своя опит, знания, мъдрост и квалификация във възпитанието на децата ни, осъществяваме много дейности във всички образователно – възпитателни области.

Потребността от помощ в личностното развитие, в подкрепа при развиване на способностите, съвет в труден момент, консултации и споделяне на опит във възпитанието и общуването – така работещите в ЦПЛР-ОУО помагат за обогатяване на тази духовна потребност.

В всички дейности, които се извършват в общежитието са с мотото ”Заедно можем повече”, работи се добре с учители, треньори, настойници, колеги и всички обществени институции.

С желание се осъществяват различни дейности според възможностите на децата, които участват и в организираните от областна управа благотворителни акции.

Желанието на екипа е да се запази духът на сплотеност и единение и на колектива, и на учениците. Защото заедно и в екип винаги можем повече в името на нашите деца- децата на Обединени ученически общежития- Хасково.

**ІV. Център за кариерно ориентиране и неговите потребности**.

От месец януари 2018г. към състава от педагогически специалисти в ЦПЛР- ОУО се присъединиха и кариерните консултанти от ЦКО- гр. Хасково. Те се включват активно и с желание във всички дейности, които осъществяваме с учениците в ОУО, а самата обстановка да бъдат в непрекъснат досег с деца от различни училища, живеещи в общежитието е възможност за още по- голяма ефективност и полезност в работата им.

**1.Специфични потребности от кариерно ориентиране на учениците:**

* 1. **Специфични потребности от кариерно ориентиране на учениците в начален етап:**
* Разбиране на мястото на работата в човешкия живот, на необходимостта от труда и на ползата от различните професии;
* Формиране на умения за учене, на ефективно взаимодействие с околните и за организиране на времето.

В начален етап дейностите по кариерно ориентиране са насочени към запознаване на учениците със света на труда и различни професии; възпитание в уважение към труда; подкрепа за развитие на личностни и социални умения, за изява на първите мечти и проекти, насочени към бъдещата реализация.  Най-ефективните методи са игри, викторини, състезания, комбинирани с беседи, демонстрации, творчески занимания. Много привлекателни за децата са посещенията на различни работни места, гостуване на родители, които разказват за своите професии и др.

**1.2.Специфични потребности от кариерно ориентиране на учениците в прогимназиален етап:**

* Разбиране на необходимостта от учене за постигане на житейски успех и пълноценна професионална реализация;
* Осъзнаване на собствени силни страни, интереси, потребности и областите за развитие;
* Развитие на социални умения и личностни качества;
* Улесняване процеса на себепознание (интереси, способности, предпочитания);
* Подпомагане информирания и осъзнат образователен избор след VII клас;
* Подкрепа за вземане на решение.

В прогимназиален етап във връзка с подготовката за избор на образование и/или професия се включват и теми, свързани с вземането на решение и подготовката за прехода от една към друга образователна степен. Използват се сюжетно-ролеви игри, обсъждане на казуси и филми, групови задачи за развитие на социални умения. Самопознанието се развива чрез интерактивни упражнения, въпросници за самооценка, упражнения за самонаблюдение и обратна връзка.

В процеса на индивидуално консултиране се работи за установяването на интереси, умения, цели, възможности и ресурси; създаване на положителна самооценка и вдъхване на увереност; формулиране на цели и изграждане на личен план за образователно и кариерно развитие. Организират се посещения на реални работни места, професиографски екскурзии, ученически проекти и проучвания, свързани с различни професии, дни на отворени врати в профилирани и професионални гимназии, панорама на професиите и училищата и др.

**1.3.Специфични потребности от кариерно ориентиране на учениците в гимназиален етап:**

* Определяне на интересите в конкретни професионални области;
* Развиване на ключови умения за управление на кариерното развитие - себепознание, планиране, определяне на цели и вземане на решения;
* Формиране на умения и готовност за вземане на решение;
* Реализиране на личния план за успешен преход от гимназиален етап към пазара на труда или продължаване на образованието;
* Задълбочена информация за актуалното състояние на пазара на труда;
* Формиране на умения за планиране и управление на кариерата.

Дейностите по кариерно ориентиране в гимназиален етап имат подчертано практично-приложен характер и са ориентирани към изграждане на пряка връзка с пазара на труда – чрез посещения на работни места, срещи с професионалисти, учебни практики и стаж, тренинги за изграждане на умения за заетост и управление на кариерата, решаване на практически казуси и др.

За учениците, които планират да продължат своето образование, от най-голяма полза са дейности като представяне на рейтинговата система на висшите училища у нас, информиране на възможностите за продължаване на образованието в България и в чужбина, споделяне на опит от бивши и настоящи студенти и посещения в университети, кандидатстудентски борси и др.

**1.4.Специфични потребности от кариерно ориентиране на застрашените от отпадане ученици:**

* идентифициране на интересите и предпочитанията към професии от Списъка на професиите за професионално образование и обучение на ученици от V-VII клас, които са в риск от преждевременно напускане на образователната система;
* тест за ранно кариерно ориентиране на ученици от V-VI клас, които са в риск от преждевременно напускане на образователната система;
* тест за кариерно ориентиране на ученици от VII клас, които са в риск от преждевременно напускане на образователната система.

Tази дейност има за цел да мотивира и насочва към системата на професионалното образование учениците в риск от отпадане, което от своя страна да допринесе за намаляване броя на преждевременно напусналите образователната система.

**2. Проведени дейности по кариерно ориентиране в община Хасково през 2019 година:**

Целевата група, с която работи ЦКО Хасково са ученици от 1 до 12 клас от всички видове училища в областта.

Работи се по Програма за кариерно ориентиране на ниво училище, разработена от МОН в рамките на изпълнение на Проект „Система за кариерно ориентиране в училищното образование“.

Прилагат се основно групова форма на работа и индивидуално консултиране.

Работи се със специализирани инструменти, информационни и методически материали – психологически въпросници за 7 клас и 11-12 клас, Национален портал за кариерно ориентиране на учениците (структура и съдържание на образователната система, средни и висши училища в България, информационни характеристики на профилите и професиите, които се изучават в средното образование), интерактивни упражнения по кариерно ориентиране за учениците 5-12 клас, тематични филми по кариерно ориентиране, Наръчник на кариерния консултант, Програма за обучение по кариерно ориентиране и др.

**2.1.**През 2019 г. са проведени дейности по кариерно ориентиране с **598** ученици **от начален етап** на образованието в следните училища:

* ОУ „Христо Смирненски“ - Хасково
* ОУ „ Св. Климент Охридски“ - Хасково
* ОУ „Любен Каравелов“ - Хасково
* ОУ „Н. Й. Вапцаров“ - Хасково
* ОУ „Шандор Петьофи“ - Хасково
* ОУ „Св. Св. Кирил и Методий“- Хасково
* СУ „Васил Левски“ - Хасково
* СУ „Св. Паисий Хилендарски“- Хасково

В начален етап (I-IV клас) дейностите по кариерно ориентиране имат за цел създаване на най-обща представа за професиите и запознаване с техните видими белези и лесно разпознаваеми характеристики.

На този етап кариерното ориентиране фокусира вниманието на ученика върху мечтаната професия, а не реалният избор и се включват теми като:

* Признаци за групиране на професиите
* Имената на професиите
* Влакче на професиите
* Познай моята професия
* В семейството на професиите
* Родословно дърво на професиите и др.

**2.2.**Проведени са дейности с **343** ученици от **прогимназиален етап (5-6 клас)** в следните училища:

* СУ „Васил Левски“ – Хасково
* ОУ „Христо Смирненски“ - Хасково
* ОУ „ Св. Климент Охридски“ - Хасково
* ОУ „Любен Каравелов“ - Хасково
* ОУ „Св. Св. Кирил и Методий“ – Хасково

Учениците от пети и шести клас придобиват знания за света на труда и умения за избор на образование и професия. Тук са включени теми като ”Какво зная за образователната система в България”, ”Вземам решения стъпка по стъпка”, „Кои образователни алтернативи са подходящи за мен”, ”Какви качества притежавам” и др.

Провеждат се и дискусии по тематични филми, които акцентират вниманието на учениците върху житейски истории на известни личности свързани с успех и кариера, анализи на психолози, анкети с ученици и др.

**2.3.**През 2019 година са проведени дейности по кариерно ориентиране с **509** ученици от **7 клас**, във връзка с подготовката за избор на образование и/или професия, вземане на информирано решение и правене на осъзнат самостоятелен избор за преход от една към друга образователна степен.

Учениците са запознати с утвърдения държавен план-прием за учебната 2019/2020 учебна година за област Хасково и попълват въпросник от Националния портал за кариерно ориентиране на ученици за определяне на интереси, способности и предпочитания.

Дейностите са проведени в следните училища в общината:

* ОУ „Христо Смирненски“ - Хасково
* ОУ „Св. Иван Рилски“ - Хасково
* ОУ „Св. Климент Охридски“ - Хасково
* ОУ „Любен Каравелов“ - Хасково
* ОУ „Н. Й. Вапцаров“ - Хасково
* ОУ „Шандор Петьофи“ - Хасково
* ОУ „Св. Св. Кирил и Методий“ - Хасково
* ОУ „Любен Каравелов“ с. Узунджово
* ОУ „Васил Левски“ с. Книжовник
* ОУ „Св. Св. Кирил и Методий“ с. Малево
* ОУ „Св. Св. Кирил и Методий“ с. Конуш
* ОУ „Христо Ботев“ с. Войводово

**2.4.** През 2019 г. са проведени дейности по кариерно ориентиране с **143** ученици от **гимназиален етап** на образованието от следните училища в гр. Хасково:

* СУ „Васил Левски“
* СУ „Св. Паисий Хилендарски“
* Спортно училище „Стефан Караджа“
* ПГМЕТ „Стойчо и Кица Марчеви“

Учениците от гимназиален етап се запознават с възможностите за професионална реализация, съобразена с динамиката на пазара на труда или продължаване на образованието във висшите учебни заведения.

Акцентира се върху формиране на умения за вземане на решения и планиране на кариера. За целта се представят теми като „Кога, къде и с какво искам да работя?”, „Моите силни и слаби страни”, „Моето първо интервю за работа”, „Обяви за работа и документи за кандидатстване” и др. Учениците попълват въпросник в Националния портал за кариерно ориентиране на ученици, за определяне на интереси, способности, предпочитания и ценности.

Запознаване с висшите училища и специалности, както и рейтинговата система на висшите учебни заведения.

През 2019 г. са проведени индивидуални консултации със **107** ученици от 7 клас и **28** ученици от 11 и 12 клас, във връзка с определяне на интереси, способности, предпочитания, ценности, преодоляване на типични грешки при избора на образование и професия, подкрепа за вземане на решения свързани, с продължаване на образованието, решаване на вътрешни и външни конфликти, свързани с възможностите за образователна, професионална и личностна реализация и др.

През 2019 г. с ученици от различни училища в града, както и ученици от ЦПЛР- Обединени ученически общежития -Хасково са проведени посещения на реални работни места, във връзка със запознаване с професията – среща с младия художник Даниел Русев, посещение на галерия „Форум“, фирма „Янев ЕООД“, Пожарна и аварийна безопасност, фирма „Поли Ауто“, Регионален исторически музей, ДКТ „Иван Димов“, Регионална библиотека „Христо Смирненски“ и др.

***2.1.4.4. Местна комисия за борба срещу противообществените прояви на малолетните и непълнолетните.***

Дейности по превенция на насилието и преодоляване на проблемното поведение се организират, координират и реализират от МКБППМН /Комисията/към община Хасково. Водещ принцип в работата МКБППМН е защита на обществения интерес чрез прилагане на адекватни корекционно - възпитателни мерки спрямо малолетни и непълнолетни, съобразно Конвенцията но ООН за правата на детето. МКБППМН прилага на практика на местно ниво националните политики за превенция, включвайки в дейностите всички заинтересовани страни – деца, родители, специалисти в сферата на образованието и социалната работа, представители на правоохранителни и правораздавателни органи и институции, граждански сектор.

Дейностите по превенция се осъществяват и чрез органа на МКБППМН - Обществените възпитатели, и включват кампании за превенция на употребата на наркотични вещества, кампании по проблемът, свързан с насилието, и по-специално т.нар. „училищен тормоз“. Системно и целенасочено се работи по основните направления на социалната превенция на територията на община, а именно: „Превенция на разпространението и употребата на дроги“, „Толерантност“, „Предотвратяване и решаване на конфликти в училищна среда /превенция на агресията и тормоза в училище/“, „Трафик“, „Безопасен интернет“ и др.

Комисията поощрява включването децата в доброволчески и благотворителни инициативи за събиране на средства за лечение на деца, за деца, лишени от родителски грижи и деца със социални трудности.

Комисията инициира и провежда спортни и културни мероприятия, в т. ч. международен детски и младежки обмен, които включват децата от община Хасково и им предлагат алтернативни форми на заетост в свободното време, себеизразяване и себеутвърждаване.

МКБППМН подкрепя деца в неравностойно положение; осъществява дейности по специализирана закрила на деца на обществени места, съвместно с РУП, ОЗД, РП; поддържа база данни за деца в риск и работи за ограничаване опасността за отпадане от училище на деца в криминогенен риск и с противоправно поведение (това може да се отнесе и в извънучилищни центрове за подкрепа) .

Към Комисията е създаден и от 2007г. функционира  Консултативен кабинет – орган за подкрепа на деца и семейства с проблеми. Услугите се предоставят безплатно и са свързани с осигуряване на индивидуална педагогическа, психологическа и правна помощ на деца и семейства във връзка с гарантиране правата на децата; с подкрепа при кризи в семействата, подкрепа на родители, които срещат трудности във възпитанието на децата си, подобряване диалога в семейството и справяне с конфликти; подкрепа на деца с отклоняващо се поведение, с асоциални прояви и в конфликт със закона. Средногодишно Консултативния кабинет оказва подкрепа на 100 клиента /в голямата си част доброволни/.

От 2018г., част от дейността е и т.нар. СИНЯ СТАЯ, съвместен проект на Министерство на правосъдието, с представител Окръжен съд – Хасково, Българо-швейцарката програма и Община Хасково. Това е защитено пространство, в което на децата, жертви или свидетели на престъпление е осигурено щадящо изслушване.

Проекто-план за дейности по подкрепа, които могат да се включат със стратегията:

**Участие в програми за финансиране:**

ИДЕЯ: От началото на 2020г., Комисията ще осигури наличен ресурс за включване на Арт терапията, като форма на социално-превантивна работа.

**Семейна среда и работа с родители.**

МКБППМН предоставя безплатни консултации за цялото семейство за преодоляване на проблемно поведение при деца и младежи.

Връзки с неправителствени организации, читалища, спортни клубове.

Улесняване достъпа на деца и младежи, насочвани от МКБППМН, с проблемно поведение и едновременно с това и социални проблеми до дейности по интереси, чрез споразумения с читалища и клубове за определяне на брой участници, които да включат в групите си безплатно.

**Взаимодействие с институциите.**

МКБППМН може да организира обучения на педагогически специалисти от училищата за обща подкрепа на личностно развитие- дейности по превенция на тормоза и насилието, както и преодоляване на проблемното поведение; за допълнителна подкрепа – работа по конкретен случай, работа с дете или младеж в риск.

Местната комисия за борба срещу противообществените прояви на малолетните и непълнолетните – община Хасково е създадена и функционира съгласно Закона за борба срещу противообществените прояви на малолетните и непълнолетните. Финансирането на дейността се обезпечава от бюджета на Р България, като делегирана от държавата и се подпомага от Община Хасково. Местната комисия за борба срещу противообществените прояви на малолетните и непълнолетните ежегодно отчита работата си пред Кмета на общината и Общинския съвет, както и пред Централната комисия за борба срещу противообществените прояви на малолетните и непълнолетните към Министерски съвет на Република България /чл.7, ал.2 от ЗБППМН/.

Съгласно разпоредбите на Закона за борба срещу противообществените прояви на малолетните и непълнолетните, в състава на комисията участват единадесет члена, представители на общинската администрация, на отдел “Закрила на детето”, на органите на МВР, юристи, общественици. Към МКБППМН, като подпомагащо звено, работят Обществени възпитатели, чиито ангажименти са разписани в Закона за борба срещу ППМН.

Неизменен водещ принцип в нашата работа е защита на обществения интерес чрез прилагане на адекватни корекционно - възпитателни мерки спрямо малолетни и непълнолетни, съобразно Конвенцията но ООН за правата на детето.

През изтеклия период, в Местната комисия за борба срещу противообществените прояви на малолетните и непълнолетните са постъпили 45 сигнала по отношение на малолетни и непълнолетни, извършители на противообществени прояви и престъпления, и са образувани 45 възпитателни дела по отношение на 58 деца. 44 / четиридесет и четири/ сигнала са постъпили от Районна прокуратура и 1 /един/ от Окръжна прокуратура.

Разгледаните и приключили с определяне на възпитателни мерки дела са 42. Три ВД са прекратени към края на отчетния период, като в два от случаите, децата и семействата им пребивават извън територията на общината и държавата, няма данни за завръщането им, а в един случай е осуетено от защитата на детето. По отношение на 3 /три/ деца има постъпили повече от един сигнал за прояви, извършени последователно за кратък период от време.

От извършителите на противообществени прояви и престъпления 59 са момчета и 7 са момичета, разпределени във възрастов диапазон от 8-13г. – 24 деца, в т.ч. 3 момичета и от 14-17г. – 39 деца, в т.ч. 4 момичета. 40 % от проявените деца живеят в пълни семейства, 40 % живеят с един родител, 19 % живеят при близки или роднини и 1 % при приятели. По отношение степента на образование, извършителите се разпределят, както следва: 8 % са с незавършено начално; 56 % с начално образование и 66 % с основно образование.

По отношение на вида прояви и през тази година водещо място заемат кражбите. Продължава да се разраства проблемът управление на МПС от деца. Най - тревожното в тези прояви е, че децата са поощрявани от родителите си, в повечето случаи поради липса на правилна оценка и родителски капацитет.

***Работа по превенция, изразена в кампании и инициативи:***

През изтеклата година 2019г. социално-превантивната дейност на Комисията включва: приложени 2 кампании и множество програми за превенция и противодействие на детското асоциално поведение; над 2000 деца са участвали в инициативите за предотвратяване на асоциалното поведение, 105 е броят на консултирани деца и семейства чрез МКБППМН в Консултативния кабинет.

  През отчетния период Обществените възпитатели към МКБППМН са работили индивидуално с общо 23 деца с отклоняващо се поведение и с техните родители, в случаи на възложена им корекционно - възпитателна работа с решение на Комисията БППМН. Те осъществяват пряк контакт с тях, с училищната и приятелската им среда, като отчитат ежемесечно дейността си чрез Секретаря пред Комисията. Главната цел на тяхната работа е предотвратяване на последващи противообществени прояви и престъпления, подпомагане на децата и семействата при решаване на конфликти и проблеми - личностни, междуличностни, семейни, социални. С обществените възпитатели се провеждат ежеседмични нарочни екипни срещи, на които се обсъждат проблемите на подрастващите, с които работят, и се набелязват конкретни мерки и стъпки за постигане целите на корекционно–възпитателната работа. Обществените възпитатели постоянно обогатяват познанията и компетенциите си чрез обучителни сесии, подготвени от Секретаря на комисията, в ежеседмичните екипни срещи, както и чрез самообучение. През настоящата отчетна година не успяхме да включим колегите във външни и допълнителни обучения.

Местната комисия за борба срещу противообществените прояви на малолетните и непълнолетните продължава да работи в тясно и ползотворно сътрудничество с институциите, имащи отношение към децата. Имаме постоянно представителство в Общинската комисия за детето и Общинския съвет по наркотични вещества. Членове на комисията са колеги от Отдел “Закрила на детето” при ДСП и инспекторите от Детска педагогическа стая, което е предпоставка за изключително ползотворно сътрудничество между институциите и за обмен на информация.

В резултат на обмена на информация между институциите и създадената база данни, в края на отчетния период можем да направим следните обобщения и изводи:

-по данни на МВР, през 2019г, водените на отчет в ДПС деца са 149, като новозаведените са 25. От тях, 21 не посещават училище и не работят, 1 работи и не посещава училище; 56 от тях живеят и растат в криминогенна семейна и приятелска среда. Броят на установените деца, употребяващи наркотични вещества – 8/ намален в сравнение с 2018г/; Не са установени проституиращи деца, просещо е 1 дете. Децата, извършили престъпления по смисъла на НК, са 17, като най- голяма е групата на момчетата над 14г. / за 2018 броят е бил 47/. Значително е намален делът на проявите на тормоз – 3 сигнала /45 за 2018г/. Децата, пострадали от престъпления са 9, като в 4 случая се отнасят до кражба; малтретираните деца са 13, най-често от съученици; През 2019г. на територията на Община Хасково няма идентифицирана жертва на трафик.

-по данни на отдел “Закрила на детето” през отчетната година е работено по 489 случая на деца в риск; новооткрити случаи са 171; 13 деца в Община Хасково живеят в риск от продължителна институционална грижа /настанени в ДМСМГ/, 6 случая са прекратени, а новонастанените през годината са 5; в ЦНСТ е работено по 23 случая, новонастанени 3, като 3 случая са прекратени, 2 поради навършване на пълнолетие, а 1 дете е осиновено; по реинтеграция е работено в 9 случая; настанените при близки и роднини деца са 82, като новонастанените през годината са 15; 52 деца се отглеждат в приемни семейства, като новонастанените са 21; 26 малчугани са осиновени. Сигналите за домашно насилие 10. Мярката “Полицейска закрила” е наложена на 3 деца.

През 2019г. имаме устойчивост в оформящата се през последните две години тенденция към растеж на регистрирани прояви на деца в конфликт със закона. Независимо, че установените деца, употребяващи НУВ, забранени от закона, е намален, нямаме основание да считаме, че употребата на наркотични вещества сред децата спада. А употребата закономерно е свързана и с разпространението. Считаме, че държавата е огромен длъжник на децата за решаването на този проблим. Все още няма клинични пътеки за лечение и подкрепа на непълнолетните граждани, жертви на наркотиците. От първостепенна важност е всички органи и институции да продължат да работят за обединяване на усилията си за системна и целенасочена работа, да се редуцира до минимум работата “на парче”, за да се постигне качествен и устойчив резултат.

И през тази година, най-често срещаната проява от децата е кражбата, що се отнася до сигналите, постъпили в МКБППМН. Като цяло обаче, на територията на общината спад бележат сигналите за училищен тормоз. Предполагаме, че колегите в системата на образованието успяват да намерят правилния подход и да решават тези проблеми на място, в училищната среда, без да допускат ескалацията им. Всъщност, в много от случаите, ситуацията на тормоз е преекспонирана и не е проблемна. Деца и родители имат твърде нисък праг на търпимост и не притежават умения за справяне .

Запазва се тревожната тенденция по отношение броя на ражданията от непълнолетни лица и съпътстващите ги ранни бракове в някои от случаите. Общо за територията на общината 111 са случаите на непълнолетни родилки, като за 2019г. са регистрирани нови 50 раждания, в т.ч. една малолетна родилка /36 през 2018/. Причините са културно-етнически

***2.1.4.5. Превантивно – информационен център по наркотични вещества /ПИЦНВ****/* към Общински съвет по наркотични вещества - Хасково осъществява превантивни дейности и програми, в изпълнение на общинската политика за борба срещу злоупотребата с наркотични вещества в община Хасково.

ПИЦНВ осъществява универсална превенция на употребата на наркотични вещества, насочена към обществото като цяло и най-вече за активна и целенасочена работа с ученици от училищата на Община Хасково.

**1. ОСНОВНА ЦЕЛ В ДЕЙНОСТТА НА ПИЦНВ:**

Ограничаване на употребата и злоупотребата с наркотични вещества сред младите хора, чрез позитивната превенция, основаваща се върху засилване на защитните фактори, откриване на потенциала на личността и развиване на житейски умения у децата и младежите, както и откриване и подпомагане на резервите и потенциала на семейната и училищна среда.

Използване на подходящи и иновативни форми и методи за информиране за опасностите от употребата на дрога, за развиване на личностни и социални умения на подрастващите, за формиране на нагласи за здравословен начин на живот, чрез предлагане на позитивни алтернативи на рисковото поведение.

Повишаване на информираността на населението, свързана с проблемите на наркоманиите и промяна в обществените нагласи по отношение на наркозависимостите.

Обединяване на институциите в борбата с наркоманиите и търсене на коалиции за работа по превенция.

**2. ЦЕЛЕВИ ГРУПИ:**

* Деца и младежи, обхванати от образователната система;
* Родители на деца и младежи;
* Учители, педагогически съветници, медицински специалисти от здравните кабинети в общинските училища;
* Общественост

**3.ИНСТИТУЦИОНАЛНО ИЗГРАЖДАНЕ:**

**Общински съвет по наркотични вещества /ОбСНВ/:**

Съветът е орган за провеждане на Общинската политика срещу злоупотребата с наркотични вещества. Той разработва, осигурява и координира изпълнението на общинските програми за борба срещу злоупотребата с наркотични вещества в Община Хасково.

При осъществяване на своите функции си сътрудничи и обменя информации с други институции и организации.

В края на годината Съветът се отчита пред НЦОЗА ( Национален център по обществено здраве и анализи) и Общински Съвет –Хасково.

**Превантивно-информационен център по наркотични вещества /ПИЦНВ/:**

Към ОбСНВ – Хасково е създаден ПИЦНВ, по чл.15 от ЗКНВП.

ПИЦНВ осъществява превантивните дейности и програми на общинско равнище. Съхранява и анализира информация, необходима за изготвянето, осъществяването и координирането на програмите. Организира работни срещи, семинари, конференции и др.

Работи по образователни и информационни програми, модулни програми за превенция на рисковото поведение, които включват интерактивни тренингови обучения сред ученици, учители и родители.

Разработва и прилага алтернативни форми за прекарване на свободното време на младите хора.

**4.ГЛАВНИ НАСОКИ В РАБОТАТА НА ОбСНВ СА:**

* превантивно-информационна и обучителна - разработване и осъществяване на превантивни дейности и програми сред различни целеви групи;
* създаване на условия за възпитание на индивидуални познания и умения, които налагат здравословния начин на живот и психичното здраве у човека;
* разработване и осъществяване на алтернативни форми за осмисляне на свободното време на младите хора;
* обучения на екипи за превенция употребата на психоактивни вещества;
* разработване, издаване и разпространение на превантивни и здравно-образователни материали;
* провеждане на информационни кампании;
* насочване на нуждаещи се към специализирани звена за помощ.

Основните усилия на ОбСНВ и ПИЦНВ са насочени към превенция употребата на наркотици, чрез активното и целенасочено включване на училището и младите хора в дейности, насочени към информиране за рисковете от употреба на дрога, развиване на социални умения и компетенции, формиране на нагласи за здравословен начин на живот, повишаване на гражданската активност, както и предлагане на алтернативна ангажираност за свободното време.

Основен партньор в работата на ОбСНВ и ПИЦНВ са доброволците към ПИЦНВ, които са ученици на възраст 15-19 години от училищата в гр. Хасково.

Важните насоки, по които работят доброволците към ПИЦНВ са:

- провеждане на тренинг-обучения по подхода **„Връстници обучават връстници“**; повишаване информираността на младите хора;

- придобиване на умения за разпознаване и устояване на натиск от страна на връстници;

- оползотворяване на свободното време, чрез провеждане на алтернативни дейности, промоция на здравословен начин на живот, организиране на кампании.

Чрез реализиране на превантивни програми доброволците, се подготвят от специалисти в областта на превенцията на наркоманиите за работа като обучители по подхода „Връстници обучават връстници“. Тези обучения се провеждат в мрежа с доброволци от други градове и надграждат знанията си, осигуряват приемственост и дават възможност за общуване между доброволци от други градове в страната.

Предвижда се през 2020г. участие на доброволци в Национална доброволческа среща/конференция от всички превантивни центрове в страната, на която ще се обменят добри практики, с цел реализиране на национални превантивни инициативи/кампании с по-висока ефективност.

В осъществяване на част от превантивните дейности, ОбСНВ и ПИЦНВ, заедно с доброволците към ПИЦНВ ще търсят сътрудничество с държавни и общински институции и организации, други доброволчески младежки организации, училища, читалища, БМЧК, Спортни клубове, Младежки център, НПО и др., с цел по-ефективна превенция и по-голяма ангажираност на обществото към проблемите, свързани с наркоманиите.

***2.1.4.6.ЧИТАЛИЩА:***

На територията на община Хасково функционират 32 читалища, от които 16 в гр. Хасково и 16 в селата.

Читалищата развиват дейности основно в следните направления:

* Развитие и поддържане на библиотечното дело. Гражданите имат достъп до периодичен печат и художествена литература. В библиотеките са налице отдели за художествена литература, детски четива, техническа литература и изкуство.
* Художествена самодейност – в различните етапи и на различно ниво в читалищата са организирани самодейни състави – танцови, певчески  и др.
* Образователно-просветна дейност – В читалищата през различни периоди са организирани обучения по различни видове музикални инструменти, езици, танци.
* Организиране на чествания на различни празници и мероприятия, свързани с исторически годишнини, християнския календар или определени събития с местно значение.

Като културни средища читалищата дават възможност на младите хора да развиват своите интереси, способности и талант в самодейното танцово и музикално изкуство. Ежегодно читалищните формации участват в събитията от Културния календар и Спортен календар на Община Хасково за съответната година.

В читалищата в Община Хасково функционират множество детски и младежки школи: музикални, езикови, танцови, литературни, театрални, компютърни, школи по изкуства и други.

По време на летните ваканции за учениците в читалищата се организират Занимания по интереси.

***2.1.4.7. НПО „Шанс и закрила“***

Дейностите, които сдружение „Шанс и закрила” извършва са по програми и дейности, насочени към превенция на насилие и преодоляване на проблемно поведение. Сдружението работи 23 години в тези области, партнира с почти всички училища в общината. Дейностите са структурирани в 2 направления:

1. **Програми за деца** – разработени са 11 програми, които адресират различни аспекти на проблема и са насочени към различни възрастови групи:

* Детска полицейска академия – програмата използва естествения интерес на децата, на възраст 9-10 години, към работата на полицията и личността на полицая. Тя учи децата да уважават законите и институциите; да познават и отстояват правата си и да уважават правата на другите; да се грижат за своята безопасност (***2016 беше последна година за ДПА, след това стана програма на МВР и се въведе в цялата страна. Изпълнява се от служители на МВР***)
* Силни без насилие за малчугани – с помощта на игри и приказки децата от детски градини се научават да бъдат толерантни към различията; да се противопоставят на неприятни за тях действия от страна на други хора;
* Силни без насилие – програмата учи децата да контролират собствените си агресивни импулси; да преодоляват своята раздразнителност и склонност към конфликтно поведение;
* Равнопоставени в любовта – тийнейджърите се учат да разграничават равнопоставени от неравнопоставени романтични връзки; да забелязват признаците, показващи кога една връзка се превръща в злоупотреба; да се справят в ситуации на насилие, основано на пола;
* „Стоп трафик” – децата разбират как да идентифицират видовете насилие и трафик на хора; да разпознават механизмите за въвличане в трафик и местата, където това най-често може да се случи; как и къде да търсят помощ; да общуват безопасно в интернет;
* Сладкодумко – развива способностите на децата да общуват с връстници и възрастни; да работят в екип и да си сътрудничат в клас; да отстояват собствено мнение, както и да приемат и разбират различията;
* „Толерантни и равнопоставени” – програмата помага на децата от начален курс да разберат как полът може да влияе върху междуличностните взаимоотношения, как да разпознават чувствата си и да бъдат съпричастни към чувствата на другите; как да овладяват гнева си и разрешават конфликти без насилие;
* „Аз съм скаут” – програмата използва естествените нагласи на децата към приключения, изява и признаване на постиженията. Тя стимулира тяхната инициативност и ангажираност в обществено значими каузи. Учи ги да работят в екип; да изграждат добри взаимоотношения с връстниците си; да поемат отговорност;
* Подкрепа на образованието на ромски деца чрез 3 вида интервенции - превенция на ранни бракове; овластяване на ромски жени за подкрепа на образованието на децата им и пряка работа за подобряване на образователните постижения.

От 2016 година работим с британската организация „Надежда и домове за деца” – клон България за предотвратяване на настаняването на деца от 0 до 3 години в институции и за реинтегриране на настанените там деца.

**2. Обучение на специалисти** - които са ангажирани с детското благосъстояние – педагози, психолози, социални работници, полицаи. Провеждат се 2 вида обучения:

- Тематични – свързани с приложение на описаните по-горе, програми за деца. Така, специалистите осмислят по-добре темата, практикуват нейното преподаване в защитена среда и са по-уверени в подходите за нейното приложение;

- Общи – за запознаване с феномените насилие и трафик на деца на специалисти от образователната и здравната сфера. Способността на професионалистите от тези професионални общности да разпознават и да реагират бързо и по подходящия начин при установяване или съмнение за насилие над дете е от критично важно значение за предотвратяване на насилието или за ограничаване на въздействието и последиците от него.

В програмите за периода 2016 – 2019 са участвали:

Деца -2633;

Родители – 488;

Специалисти – 90.

***2.1.4.8. Библиотечно-информационно обслужване:***

Две от основните функции на **Регионална библиотека „Хр. Смирненски“** са:

* Осигуряване равен достъп до информация на всички граждани, независимо от пол, възраст, образование и социален статус;
* Индивидуална работа с потребителите, особено с децата, за формиране на читателски умения в най-ранна възраст.

Читателите на библиотеката за 2019 г. са 3547, от тях ученици – 2207, като до 14 годишна възраст са 1707. Раздадената литература- книги, периодични издания, графика, ноти и ел. носители е 101132 тома.

Посещенията само в Детски отдел за същия период са 26580, от тях над 2000 са посетители на образователни и културни мероприятия.

Общо посещенията в библиотеката за същия период са 53472.

**Библиотеката предлага:**

* Електронно обслужване на читателите чрез електронен каталог;
* Електронна услуга Моята библиотека – ползвателят има достъп до електронния си читателски картон , може да презаписва, поръча литература и следи заетите от него книги през интернет.
* Онлайн Тематични бюлетини;
* Дигитални колекции „Старо Хасково“ и „Личностите на град Хасково“;
* Електронно търсене в базата данни – данни в други библиотеки в страната и чужбина.
* Обучение и работа с роботите Финч - придобиване на начални умения по програмиране по лесен и забавен начин.
* Обучение и работа с 3D принтер.
* Програмируеми играчки Пчела-робот /Bee- Bot-1/ и 10 цветни подложки / игрални табла/ за работа с тях. Пчелата-робот е забавна и привлекателна роботизирана играчка, която може да бъде програмирана да извършва определени движения.
* Учене и игри, във виртуалния свят, чрез  интерактивен под “FluurMat”. Интерактивният под развива бързина и внимание у децата.
* 3D разходка из залите и хранилищата на библиотеката и чрез VR очила.
* Библиотеката има мобилно приложение, което може да се свали безплатно от Google play и всички електронни услуги, които предлагаме да се ползват през мобилните устройства на потребителите.
* Безплатен интернет за учебни цели.

Библиотеката е достъпна среда за хора с увреждания, благодарение на реализиран проект на Община Хасково по програма „Красива България” и два проекта на Регионална библиотека „Хр. Смирненски” към АХУ.

Благодарение на реализирания проект „Хасково и Одрин- културно- исторически дестинации” към ИНТЕРРЕГ България Турция, библиотеката се сдоби с професионален скенер. Дигитализирана е 95% от притежаваната от нас краеведска периодика и скоро ще може да се ползва пълнотекстово през интернет.

Библиотеката спечели през 2019 г. проект към Национален фонд „Култура”, който приключва на 30.06.2020 г. В резултат на реализацията на този проект библиотеката има безплатно мобилно приложение, съвременен каталог на дигиталната колекция и две нови дигитални колекции- Плакати и Юбилейни вестници.

**2.2. Предизвикателствата пред допълнителната подкрепа за личностно развитие /чл. 187 на *ЗПУО/.***

Дейности, които не могат да се извършат самостоятелно от всяко училище, а изискват координирана общинска политика:

***2.2.1. ОБЩНОСТЕН ЦЕНТЪР ЗА ПОДКРЕПА НА ДЕЦА И РОДИТЕЛИ:***

Работата на екипа на „Общностен център за подкрепа на деца и родители“, гр. Хасково по Проект „Шанс за нашите деца“ финансиран от Оперативна програма „Развитие на човешките ресурси“ стартира на 01.09.2016г.

Общностен център за подкрепа на деца и родители гр. Хасково предоставя следните услуги: Ранна интервенция на уврежданията, Семейно консултиране и подкрепа, Формиране и развитие на родителски умения, Здравна консултация и превенция на здравето и Индивидуална педагогическа подкрепа на деца с увреждания.

Екипът в услугата „Ранна интервенция на уврежданията“ се състои от един социален работник, един медиатор, рехабилитатор, психолог, педиатър, логопед. Услугата „Индивидуална педагогическа подкрепа на деца с увреждания“ се предоставя от специален педагог. В услугата „Здравна консултация“ са включени педиатър, медиатор, медицинска сестра и стоматолог. В услугата „Семейно консултиране и подкрепа и развитие и формиране на родителски умения“ са включени двама социални работници, двама медиатори, педиатър, медицинска сестра, акушерка, гинеколог, юрист, психолог.

Първите две услуги са насочени към деца с увреждания до 7 годишна възраст и техните семейства. Специалистите от центъра провеждат индивидуални сесии с децата по график.

Здравната консултация е отворена и достъпна за всяко семейство с деца до 7 години.

Последната услуга е насочена не само към семействата с деца до 7 годишна възраст, но и към бъдещи родители.

След появата на първите потребители се състави график за ползване на услугите и консултации от различните специалисти. Достъпът до услугите е отворен и достъпен за всички родители с деца от 0 до 7 години, потърсили помощ и подкрепа. Проведените консултации се отчитат с формуляр „Консултация със специалист“ и „Карта за участие“. В случаите, при които детето и семейството се нуждаят от дългосрочна работа със специалист, се сключва договор за предоставяне на услугата и се изготвя досие, съобразно методиката на конкретната услуга. На ежедневни срещи между специалистите се обсъждат конкретните случаи и се взима решение, с кое дете да се работи дългосрочно и с кое са достатъчни само една или няколко консултации със специалист.

Екипът от услугата семейно консултиране и подкрепа провежда изнесени групови консултации за бъдещи майки в АГО гр. Хасково. Груповите консултации ще се провеждат от акушерка и медицинска сестра.

Целият екип на Общностния център е ангажиран с намирането и разработването на различни материали за превенция и интервенция на проблемите в ранното детско развитие, които се разпространяват из града.

Обобщено може да се каже, че услугите на Общностен център за подкрепа на деца и родители са насочени към децата с увреждания, с проблеми в развитието или проблеми с поведението и към техните родители. Центърът разполага с напълно оборудвана материална база за консултантска дейност, рехабилитация и работа с деца в риск до 7 годишна възраст. Услугите на центъра са напълно безплатни.

***2.2.2. ЦЕНТЪР ЗА ОБЩЕСТВЕНА ПОДКРЕПА – ХАСКОВО:***

***Център за обществена подкрепа се намира в сградата на Малък бизнес център II /старата баня/, на втория етаж. Разполага с кабинети на психолозите, социалните работници, стаи за консултации, като предстои ремонт и обзавеждане на кабинет за консултации на логопед.***

***Специалистите, които работят в ЦОП са социални работници - 3 бр., психолози - 3 бр. и един педагог.***

***Финансирането на ЦОП е държавно делегирана дейност.***

***Направленията за работа в ЦОП се получават предимно от Отдел „Закрила на детето”. Може да се насочват случаи от различни институции, с които ЦОП има сключени споразумения- МКБППМН, училища. Има случаи и на самозаявили се родители/настойници, предимно за логопедична терапия.***

Център за обществена подкрепа е комплекс от социални услуги, предназначен за деца и семейства с цел предотвратяване на изоставянето на децата и настаняването им специализирани институции, превенция на насилието и отпадане от училище, деинституционализация и реинтеграция на деца, обучение в умения за самостоятелен живот и социална интеграция на деца от институции, консултиране и подкрепа на семейства в риск, оценяване, обучение и подкрепа на приемни родители и осиновители, консултиране и подкрепа на деца с поведенчески проблеми и прояви.

Основната цел на Център за обществена подкрепа е да подобри качеството на живот на децата в семейната и социална среда, като предостави качествени социални услуги, които да отговарят на потребностите и да са достъпни за всяко дете в риск и неговото семейство.

Центърът предлага и услуги в общността по благосъстояние и закрила на децата в община Хасково. Предлагат се форми на грижа на деца в риск, като се осигурява възможност да растат в семейна или близка до семейната среда.

***ОБХВАТ НА УСЛУГАТА:***

1. ***УСЛУГИ ПО ПРЕВЕНЦИЯ НА ИЗОСТАВЯНЕТО НА ДЕЦА И НАСТАНЯВАНЕТО ИМ В СПЕЦИАЛИЗИРАНИ ИНСТИТУЦИИ.***

Работата по това направление е насочена към бременни и семейства, при които има риск от изоставяне на детето или настаняването му в специализирана институция поради неглижиране и невъзможност на семейството да осигури нормални условия за отглеждане на детето. След извършване на оценка на потребностите се предлагат:

* при идентифициране на непълнолетни бременни и бременни в риск от изоставяне на детето се осъществя взаимодействие със структурите на доболничната помощ с цел установяване регистриране на бременността в ранен етап и предприемане на превантивни мерки. Оказва се подкрепа, семейно консултиране, информиране, здравни съвети, групови обучения във връзка с пренатална и постнатална грижа, с развиване и повишаване родителския капацитет на бременните.
* Програма „Обучение за добро родителстване”- насочена към повишаване родителския капацитет в различни области в зависимост от възрастта и потребностите на децата. Такива могат да бъдат: хранене, хигиена, предпазване от заболявания на децата в ранна възраст, предпазване на детето от злополуки и насилие, стимулиране на психическото развитие на деца, справяне с проблемно поведение на детето и др. Провежда се под формата на групова работа или индивидуално консултиране.

1. ***УСЛУГИ, ПОДПОМАГАЩИ РАБОТАТА ПО РЕИНТЕГРАЦИЯ НА ДЕЦА, НАСТАНЕНИ В ИНСТИТУЦИИ:***

Дейности в пред интеграционния период:

* Подготовка на детето за реинтеграция чрез използването на различни форми на директна работа;
* Информиране, консултиране и оказване на подкрепа на семейството осъзнаване на последиците от институционализацията върху развитието детето, за опознаване на особеностите му;
* Подкрепа и посредничество на семейството за разрешаване на въпроси, свързани с подобряване на битовите условия, намиране на работа, достъп до медицински услуги и др.;
* Работа за оценка и повишаване родителския капацитет - умения за полагане грижи за детето, способност да се осигури безопасна и сигурна среда за детето, да се предотврати рискът от насилие.
* Подкрепа на срещите между детето и семейството. Срещите могат да се провеждат в специализираната институция, на обществени места, в ЦОП или в дома на семейството. Социалният работник съдейства и подпомага провеждането на срещи, улеснява общуването между детето и родители, наблюдава протичането им и развитието на отношенията между детето семейството.

Дейности в след интеграционния период:

* Психологическо консултиране и подкрепа на детето и семейството за улесняване на адаптацията към новата среда и за подобряване на общуването между членовете на семейството;
* Информиране, консултиране, насочване на семейството към ползването адекватни услуги в общността с оглед по-добро посрещане потребностите детето;
* Подкрепа за задоволяване на образователните потребности на детето.

***ЦОП предлага и следните услуги:***

1.Подготовка в умения за самостоятелен живот и подкрепа за успешна социална интеграция и професионална реализация на деца и младежи от специализирани институции и услуги от резидентен тип.

2.Подкрепа на деца, жертви на насилие и техните семейства.

3. Социално-педагогическо консултиране на деца с поведенчески проблеми и техните семейства.

4. Превенция на отпадането от училище. Работа с деца, отпаднали или в риск от отпадане от училище и техните семейства.

5. Подкрепа и консултиране на семейства от общността.

6. Провеждат се кампании, целящи повишаване на обществената чувствителност към правата и закрилата на децата и включване на заинтересованите страни в дейно оказване на подкрепа на децата и семействата в общността.

7. ***ПРИЕМНА ГРИЖА*** - Работата се осъществява по методологията описана в Методика за условията и начина на предоставяне на социалната услуга” Приемна грижа” и при спазване на стандартите за предоставяне на социалната услуга заложени в Наредба за критериите и стандартите за социални услуги за деца.

8. Социални услуги в подкрепа на осиновяването.

***2.2.3. ЦЕНТЪР ЗА НАСТАНЯВАНЕ ОТ СЕМЕЕН ТИП ЗА ДЕЦА И МЛАДЕЖИ С УВРЕЖДАНИЯ /ЦНСТДМУ/- ХАСКОВО***

Услугите Център за настаняване от семеен тип за деца и младежи с увреждания гр. Хасково – 2 броя се разкрити съгласно Заповед № РД01-400/17.02.2015 г. и Заповед № РД01-401/17.02.2015 г. на Изпълнителния директор на Агенция за социално подпомагане. Услугите се разкрити на базата на оценка на специфичните характеристики на децата и младежите в общността и потребностите от социални услуги на потребителите.

В ЦНСТДМУ гр. Хасково се настаняват смесено деца от 7 г. до 18 г. и младежи от 18 г. до 29 г. с увреждания, за които са изчерпани възможностите за връщане в семейството или е необходимо да бъдат подкрепяни, за да водят самостоятелен начин на живот, доколкото това е възможно.

Център за настаняване от семеен тип за деца и младежи с увреждания /ЦНСТДМУ/ е социална услуга от резидентен тип, която предоставя жизнена среда за пълноценно израстване и развитие на деца и младежи, за които към момента на настаняването не е възможно да бъдат отглеждани в биологичното им семейство, в семейството на близки или роднини или в приемно семейство.

В Центровете се създава среда близка до семейната, при която децата/младежите получават необходимата им индивидуална грижа, подкрепа за личностно развитие и изграждане на умения за самостоятелен и независим живот. Организирането на живота и дейностите в тях са насочени към създаване на условия и възможности за децата и младежите да участват равнопоставено в живота на местната общност. И двата центъра са адаптирани за деца/младежи с увреждания, асансьор и рампа за колички. Капацитет на всеки един от центровете е за 14 деца и младежи с увреждания.

Персоналът на ЦНСТДМУ се състои от 29 служителя, както следва:

1.Управител – един за двата центъра;

Всеки Център разполага с:

2.Възпитатели – 2 бр.;

3.Социален работник – 1 бр.;

4.Детегледачки – 9 бр.;

5.Медицинска сестра – 1 бр.;

6.Работник – поддръжка/шофьор – един за двата центъра;

7.Психолог – един за двата центъра;

Управителят ръководи, планира, организира и координира, разпределя процеса на предоставянето на социалната услуга в двата центъра. Отговорността на управителя и вземането на решения в рамките на предоставените му компетенции е изцяло негова или в негово отсъствие, отговорността пада изцяло на заместващия го служител. Управителят на социалната услуга носи пълната отговорност за всичко случващо се в повереното му заведение, като има право да търси отговорност на служителите при констатирано неизпълнение на служебните задължения или при съмнение за злоупотреби със служебно положение. Води присъствената форма на служителите, както и регистрите на потребителите.

Отговорности, свързани с организацията на работа на възпитателите в центъра:

* отговаря за качественото провеждане на възпитателната работа;
* носи отговорност за спазване на вътрешния ред в центъра;
* отговаря за осигуряване на необходимите условия за учебна дейност и отдих на децата;
* отговаря за опазване живота и здравето на децата, съгласно разработените вътрешни процедури, ЗЗД, правилника за прилагането му, ЗСП и правилника за предоставянето му, както и други нормативни актове и поднормативни актове, свързани с предоставянето на услугата;
* възпитателят носи отговорност за получените канцеларски материали, приема ги от доставчика, съхранява ги, отговаря за правилното им разходване. В края на всеки месец изготвя справка до управителя за разходваните канцеларски и учебни материали, налични такива и необходими заявки за следващ месец.
* Възпитателят в началото на всеки месец представя на управителя изготвен график със задачите и дейностите по работни дни спрямо работния график, като посочва началния и крайния час на работата си, която ще извърши през текущия месец за всяко едно от настанените деца/младежи, а в края на месеца изготвя педагогическа оценка за извършената работа. Заемащият длъжността възпитател взема самостоятелни решения в рамките на предоставените му компетенции при изпълнение на служебните си задължения.

Отговорности, свързани с организацията на работа на социалните работници в центъра:

* Отговаря за изправността на всички досиета на потребителите;
* Носи отговорност за спазването на безопасни и здравословни условия на труд;
* Носи отговорност за физическото, умственото, нравственото и социално развитие на децата и младежите;
* Организира цялостната си дейност съобразно всички нормативни и поднормативни актове, процедури, регламентиращи дейността на социалната услуга;
* Съхранява и архивира всички досиета на децата и младежите, при спазване на всички изисквания за поверителност.
* Социалният работник в началото на всеки месец представя на управителя изготвен график със задачите и дейностите по работни дни, като посочва началния и крайния час на работата си, която ще извърши през текущия месец свързана с всяко едно от настанените деца/младежи, а в края на месеца изготвя оценка за извършената работа.

Отговорности, свързани с организацията на работа на медицинските сестри в центъра:

* Отговаря за опазване на живота и здравето на децата и младежите в ЦНСТ
* Съблюдава за правилният прием на назначените лекарствени средства от личния лекар и специалисти на децата и младежите, като лично зарежда от аптеката лекарствените средства;
* В рамките на работното си време, при необходимост придружава децата и младежите до личен лекар, специалист и дентален лекар;
* Стриктно контролира детегледачките за спазване на графика им, като отразява резултатите от контрола в хигиенния журнал
* Приема хигиенно-миещите препарати от фирмата-доставчик, контролира разходването им и ги разпределя на детегледачките;
* Изготвя справка до управителя в началото на всеки месец за изразходваните, наличните и необходимите хигиенно-миещи препарати, превързочни средства и памперси;

Целият екип на ЦНСТДМУ е длъжен да се съобразява и да опазва живота и здравето на децата и младежите, всичко свързано с тяхната и на семействата им история, да спазва принципа на конфиденциалност, да изпълнява съвестно поставените задачи и да умее да носи служебна отговорност. Всички служители са запознати с Етичния кодекс за работа с деца.

***2.2.4. Център за настаняване от семеен тип за деца без увреждания (ЦНСТДБУ)***

Услугата ЦНСТДБУ е разкрита и стартира от 01.01.2018 г. със Заповед № РД01-1671/30.11.2017 г. на ИД на АСП.

В ЦНСТДБУ гр. Хасково се настаняват деца от 7г. до 18г., за които са изчерпани възможностите за връщане в семейството или е необходимо да бъдат подкрепяни, за да водят самостоятелен начин на живот, доколкото това е възможно.

Център за настаняване от семеен тип за деца без увреждания /ЦНСТДБУ/ е социална услуга от резидентен тип, която предоставя жизнена среда за пълноценно израстване и развитие на деца, за които към момента на настаняването не е възможно да бъдат отглеждани в биологичното им семейство, в семейството на близки или роднини или в приемно семейство.

В ЦНСТДБУ се осигуряват подходящи условия за отглеждането и правилното развитие на всяко дете, изразяващи се в: безопасна жилищна среда, добри битови условия, добър психоклимат, лично пространство, здравословна храна и надзор от възрастен.

Капацитетът на услугата е 10 деца.

Персоналът на ЦНСТДБУ се състои от следните специалисти и помощен персонал: управител, социален работник, възпитател и детегледачи.

***2.2.5. Дневен център за деца и младежи с увреждания „Марина“***

Услугата ДЦДМУ „Марина“ е разкрита през 2003г. и предоставя социални услуги като делегирана от държавата дейност от месец октомври 2004 г. със Заповед №РД01-0160/26.01.2019 г. на ИД на АСП в сила от 01.03.2019г. капацитета е 42 потребителя.

В услугата се предоставят следните дейности за подкрепа на деца и младежи с увреждания:

* ДЦДМУ “Марина” осъществява комплексна корекционно-възпитателна работа, рехабилитация, трудотерапия, здравни грижи и социализация на деца от 3 до 18 год. и младежи с умствени и физически увреждания по програми, утвърдени от МТСП.
* ДЦДМУ “Марина” функционира при дневен медико-педагогически режим, с петдневна работна седмица.
* ДЦДМУ “Марина” предоставя дневна грижа и почасови услуги от понеделник до петък.
* В Дневния център с предимство се предоставят услуги на деца и младежи от община Хасково.
* ДЦДМУ “Марина” има за своя основна цел да подготви децата и младежите за оптимално възможното им вграждане в обществото, съобразно техните психо-физически характеристики. Придобиване и развитие на полезни навици и умения, интегриране в системата на масовите училища и детски градини. Възпитателната, корекционно-компенсаторната, трудотерапевтичната, рехабилитационната, лечебно-профилактичната и социалната дейности се осъществяват от специалисти - педагози, трудотерапевти, рехабилитатор, социален работник и медицинска сестра.

Услугите се предоставят от следните специалисти и помощен персонал: управител, социален работник, педагози, психолог, трудотерапевт, рехабилитатор, медицинска сестра, хигиенисти, детегледачи, шофьор, поддръжка и ЗАТС.

***3. Анализ на потребностите от подкрепа за личностно развитие, осъществявана в центровете за подкрепа за личностно развитие и ЦПППО.***

**3.1.Деца и ученици:**

**3.1.1.Брой ученици с изявени дарби и брой ученици класирани в национални и международни конкурси, олимпиади и състезания.**

Общинската програма на мерките за закрила на деца с изявени дарби за 2019 г. осигурява финансово подпомагане и възможности за изява на деца и ученици с изявени дарби. Средствата за стимулиране на деца с изявени дарби, които се отпускат на ученици, класирани на национален или международен конкурс, олимпиада или състезание, включени в програмата по чл. 11 по НУРОЗДИД, се предоставят от държавния бюджет. Работата с талантливите и даровити деца в свободното им време в областта на науката, изкуството и спорта се осъществява в клубовете, кръжоците и школите в училищата, спортните клубове, читалищата.

През 2019 година за участия в конкурси и спортни състезания, стипендии са получили:

* Годишна стипендия „Проф. Н. Симеонова“ - 9 ученици в размер на 1200 лв. всяка /12 месеца по 100 лв./.
* Еднократно финансиране – 46 ученици в размер на по 150 лв.
* 7 едногодишни в размер на 1440 лв /12 месеца по 120лв/.
* 3 колективни стипендии в общ размер на 3000лв.
* Театрална школа към ОП „Младежки център“ – гр. Хасково.
* Етнографска школа към ОП „Младежки център“ – гр. Хасково.
* Хор „Орфей“ към ОП „Младежки център“ – гр. Хасково.
* Хор „Орфейче“ към ОП „Младежки център“ – гр. Хасково.

По данни от училищните ръководства:

|  |  |  |  |
| --- | --- | --- | --- |
| № | Населено място | Институция | Брой деца/ ученици класирани в олимпиади, състезания и конкурси |
| 1 | Хасково | ГПЧЕ“Проф.д-р А. Златаров“ | 52 |
| 2 | Хасково | ПМГ „Акад. Боян Петканчин“ | 379 |
| 3 | Хасково | СУ „Стефан Караджа“ | 62 |
| 4 | Хасково | СУ „Св. П. Хилендарски“ | 53 |
| 5 | Хасково | ОУ „Хр. Смирненски“ | 46 |
| 6 | Хасково | ФСГ „А. Буров“ | 2 |
| 7 | Хасково | ОУ „Св. Кл. Охридски“ | 98 |
| 8 | Хасково | ОУ „Л. Каравелов“ | 23 |
| 9 | Хасково | ОУ „ Св. И. Рилски“ | 257 |
| 10 | Хасково | СУ„ Васил Левски“ | 17 |
| 12 | Хасково | ПГДС „Цар Иван Асен“ | 79 |
| 13 | Хасково | ОУ“Шандор Петьофи“ | 37 |
| 14 | Хасково | ПГТ „А. Паскалев“ | 17 |
| 15 | Хасково | ПГЛП „Р. Княгиня“ | 11 |
| 16 | Узунджово | ОУ „Л. Каравелов“ | 11 |
|  | Общо: |  | 1144 |

**3.1.2. Брой деца и ученици в риск от социално изключване:**

Информацията от отдел „Закрила на детето“ на територията на Община Хасково от 2019 г. до настоящия момент и е само за броят деца, които са обект на ОЗД при ДСП – Хасково:

* Деца и ученици в риск от отпадане от училище – 81 бр.
* Деца и ученици с увреждане, които са обект на ОЗД и са настанени в ДМСГД или във вид социална услуга – 57 бр.
* Деца и ученици, жертва на насилие – 21 бр.
* Деца, настанени в професионални приемни семейства – 25 бр.
* Деца настанени в ЦНСТДБУ – 6 бр.
* Непълнолетни родители на възраст под 18 години – 68 бр.

***3.1.3.Обобщениe и изводи от анализа.***

**1.Положителните икономически фактори в община Хасково са следните:**

* Наличие на действащ механизъм за финансиране на делегираните от държавата и местни дейности приходи по бюджета.
* Прилагане на системи за финансово управление и контрол.
* Разширен обхват на предлаганите дейности и социални услуги при оказване на обща и допълнителна подкрепа за личностно развитие.
* Създадена много добра система за организация, съгласуваност, контрол и отчетност на учебно-възпитателния процес, на административната и стопанска дейност.
* Установени традиции за подпомагане с дарения на учебни материали, консумативи, спортни пособия – от родители, НПО, клубове и институции.
* Наличие на квалифициран и опитен екип от преподаватели и треньори за дейности по направления, за обучение на деца и ученици в свободното време.

**Негативните икономически фактори са следните:**

* Слаб интерес от развитие и обучение на част от учениците и техните родители поради трудна реализация на пазара на труда.
* Липсват средства за неотложни ремонтни работи и доставяне на оборудване за осигуряване на по-добри условия за творчески занимания.

**2.Положителни социо-културни фактори:**

* Създадени са условия за удовлетворяване интересите, желанията и потребностите за личностно израстване и реализация на децата и учениците в свободното време.
* Осигурени условия за надграждане на получените в училище знания, умения и компетентности на учениците и повишаване мотивацията за активно учене.
* Наличие на гъвкава организация на формите и график на занимания, съобразно свободното време и интереси на участниците.
* Осигуряване на свободен избор и достъп до учебните групи чрез заявления за участие, анкетно допитване и проучване на потребностите от практически занимания.

**Негативни социо-културни фактори:**

* Намалява броя на децата (ниска раждаемост).
* Предпочитания за мигриране в чужбина.
* Затруднения за график на заниманията по групи поради въвеждане на целодневна организация на учебния ден в училище.

**4. Заключение.**

Развитието и разширяването на обхвата на дейностите при оказване на подкрепа за личностно развитие трансформира образователната среда и организира всички нейни елементи, обединява ресурсите, изгражда позитивен психологически климат на приемане на различията, емоционално благополучие и успех на всеки. Подкрепата извежда на преден план динамичният аспект на обучителните отношения между ученика и учителя и отношенията между учениците, учителите, родителите, специалистите и другия персонал, при който всеки един участва в процеса на разкриване и развитие на индивидуалния потенциал и приобщаване. Успехът на този процес минава през преместване центъра на приобщаващото образование в детската градина и в училище, през овластяване на образователните институции и на тяхното лидерство, през превръщането на детската градина и училището в общност от професионалисти, които имат и знанията и уменията как да бъдат полезни на децата, които работят в отношения на доверие, в екип, с участието на родителите и най-вече с участието на самите деца.

Образователната система в община Хасково се работи съгласно националните и европейски приоритети за осигуряване на интелигентен, устойчив и приобщаващ растеж, отразявайки обективното състояние, традициите и специфичния облик на всяко училище и детска градина. В основата е разбирането, че детето/ученикът е главната ценност в образователната система. Всяка идея за развитие се осмисля през призмата на тази ценност.

Образованието е продължителен, отговорен, последователен и отворен във времето процес. Постигането на целите е възможно с обединяване усилията на всички заинтересовани страни.

Община Хасково ще продължава да надгражда системата за постигане на по-модерно, достъпно и качествено образование.